Diari Oficial de la Generalitat Valenciana


Sumari del DOGV 2638, del 01-12-1995 (1995/836898)

RESOLUCIÓ de 9 de novembre de 1995, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del Conveni Marc de Col·laboració entre la Conselleria d'Educació i Ciència i l'Associació per a la Promoció del Disseny Industrial Ceràmic (ALICER), per a la coordinació d'accions entre l'Associació i l'Escola d'Arts Aplicades i Oficis Artístics de Castelló (EAAOAC).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2638

Data del DOGV
:   01-12-1995

Secció del DOGV
:   ALTRES DISPOSICIONS

Número del document
:   1995/836898


Data del document
:   09-11-1995

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 9 de novembre de 1995, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del Conveni Marc de Col·laboració entre la Conselleria d'Educació i Ciència i l'Associació per a la Promoció del Disseny Industrial Ceràmic (ALICER), per a la coordinació d'accions entre l'Associació i l'Escola d'Arts Aplicades i Oficis Artístics de Castelló (EAAOAC).
  
Subscrit, després de la tramitació prèvia reglamentària, entre la Conselleria d'Educació i Ciència i l'Associació per a la Promoció del Disseny Industrial Ceràmic (ALICER), el dia 25 de maig de 1995, un conveni marc de col·laboració per a la coordinació d'accions entre l'Associació i l'Escola d'Arts Aplicades i Oficis Artístics de Castelló (EAAOAC), i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0847/95, i que figura com a annex d'aquesta resolució.
  
  
València, 9 de novembre de 1995.- La directora general de Coordinació Institucional i Secretariat del Govern: Catalina Escuin Palop.
  
  
  
  
Conveni Marc de Col·laboració entre la Conselleria d'Educació i Ciència I l'Associació per a la Promoció del Disseny Industrial Ceràmic (ALICER) per a la coordinació d'accions entre l'Associació i l'Escola d'Arts Aplicades i Oficis Artístics de Castelló (EAAOC).
  
  
València, 25 de maig de 1995
  
  
D'una banda, el conseller d'Educació i Ciència, Joan Romero González, fent ús de les atribucions previstes en l'article 35 de la Llei 5/1983, de 30 de desembre, de Govern Valencià, i de l'altra, el senyor Miguel Carda Rius com a president de l'Associació per a la Promoció del Disseny Industrial Ceràmic (ALICER), en nom i representació d'aquesta:
  
  
EXPOSEN
  
  
Que la implantació a la Comunitat Valenciana del nou sistema educatiu regulat en la LOGSE, i en particular la Formació Professional Específica i els Estudis d'Arts Plàstiques i Disseny, faran necessària una estreta col·laboració entre el món educatiu i el professional.
  
Que és una responsabilitat compartida pels sectors empresarials, professionals i l'Administració Educativa aconseguir cada vegada millors nivells de qualificació professional dels futurs treballadors.
  
Que la Unió Europea planteja reptes importants en el camp educatiu i del mercat de treball que sols accions coordinades de diferents institucions permetran afrontar amb garantia.
  
Per totes les coses anteriorment exposades, els compareixents:
  
  
ACORDEN
  
  
Primer
  
Col·laborar en el desenvolupament d'activitats de formació en relació amb la indústria ceràmica, amb la finalitat de millorar la preparació dels alumnes de la EAAOAC i professionals integrats en els departaments de disseny de les empreses ceràmiques, amb l'objectiu últim d'augmentar la competitivitat del sector.
  
Ambdues entitats s'informaran (a través del departament de formació d'ALICER i del departament de Disseny de Paviments i Revestiments Ceràmics, de l'Escola d'Arts Aplicades i Oficis Artístics de Castelló) sobre els projectes de formació en marxa, així com dels resultats dels serveis prestats a les empreses amb objecte de planificar les accions futures.
  
  
Segon
  
Els responsables dels departaments anteriorment esmentats establiran els criteris que han d'orientar el futur desenvolupament dels projectes i treballs en període d'execució i la forma de prestació de serveis, cosa que es formalitzarà en un document que serà presentat per a la seua ratificació a la direcció d'ALICER i a la de l'Escola d'Arts Aplicades i Oficis Artístics de Castelló (EAAOAC). Igualment seran sotmesos a la seua consideració i aprovació els plans anuals de coordinació i actuacions conjuntes elaborades per ambdós departaments.
  
  
Tercer
  
Amb la finalitat de no duplicar despeses i instal·lacions, les direccions d'ALICER i de la EAAOAC, en execució d'aquest conveni marc i dels plans anuals acordats, decidiran els treballs d'administració, publicacions, projectes, serveis i informació al sector industrial ceràmic, que seran executats pel personal d'una o altra entitat o conjuntament si així s'acorda.
  
  
Quart
  
ALICER i la EAAOAC mantindran la necessària comunicació per tal de matisar la col·laboració pactada i la seua aplicació a les diverses actuacions concretes, prestant-se el convenient assessorament, de forma que les informacions, serveis i projectes que es desenvolupen, tant genèrics com relatius a usuaris determinats, resulten coincidents i coordinats.
  
  
Cinqué
  
En tots els casos i davant de l'execució de projectes conjunts, ALICER i la EAAOAC coordinaran les seues accions davant de tercers, en especial en allò que queda reflectit en suport gràfic o audiovisual o que transcendisca als mitjans de comunicació.
  
  
Sisé
  
ALICER i la EAAOAC es comprometen a difondre informació entorn de les seues accions formatives i promocionals dirigides al sector ceràmic.
  
  
Seté
  
ALICER col·laborarà amb la EAAOAC a :
  
- Promocionar l'especialitat de paviments i revestiments ceràmics a través de publicacions i accions puntuals.
  
- Promocionar laboralment els alumnes incloent les seues dades personals en bases de dades sobre dissenyadors industrials.
  
- Col·laborar amb la realització de pràctiques formatives dels alumnes en empreses del sector.
  
- Posar a disposició dels alumnes i professors de la AEEOAC la biblioteca d'ALICER.
  
- Col·laborar en la gestió de dotacions gratuïtes de materials de la indústria ceràmica a la EAAOAC.
  
- Facilitar l'accés dels alumnes a informacions relatives a fires sectorials, catàlegs i informes especialitzats.
  
  
Vuité
  
Per tal de donar compliment als objectius i obligacions derivats d'aquest conveni marc, es crearà una comissió que estarà constituïda per dos membres en representació de cada institució (ALICER - EAAOAC), presidida pel director territorial d'Educació de Castelló.
  
  
Nové
  
Les obligacions econòmiques que per a la Conselleria d'Educació i Ciència suposen les accions a realitzar en virtut d'aquest conveni marc, es fixaran anualment en acords singulars, supeditats a l'existència de crèdit en cada exercici econòmic.
  
  
Deu
  
Aquest acord entrarà en vigor en el moment de la signatura i tindrà una durada d'un any, prorrogable per períodes de temps iguals, llevat de denúncia d'una de les parts que, com a mínim, s'haurà d'efectuar amb dos mesos amb anterioritat a l'inici del curs escolar.
  
En prova de conformitat el signen en tres exemplars, en el lloc i en la data a dalt indicats.
  
  
El conseller d'Educació i Ciència Joan Romero González
  
  
El president de l'Associació per a la Promoció del Disseny Industrial Ceràmic (ALICER): Miguel Cardarius